Temeljem članka 19. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Općine Kaštelir-Labinci-Castelliere-S. Domenica („Službene novine Općine Kaštelir-Labinci“, broj 02/09, 02/13, 01/21 i 03/22), Općinsko vijeće Općine Kaštelir-Labinci-Castelliere-S. Domenica, na 8. sjednici održanoj dana 27. kolovoza 2026. godine, donosi

ODLUKU
o sufinanciranju troškova za nabavu dopunskih i pomoćnih nastavnih sredstava i ostalog školskog pribora za školsku 2026./2027. Godinu

Članak 1.
Ovom Odlukom utvrđuju se uvjeti, postupak i način ostvarivanja prava na sufinanciranje troškova za nabavu dopunskih i pomoćnih nastavnih sredstava i ostalog školskog pribora za osnovnu školu za učenike s prebivalištem na području Općine Kaštelir-Labinci-Castelliere-S. Domenica.
Članak 2.
Pod dopunskim i pomoćnim nastavnim sredstvima podrazumijevaju se radne bilježnice, zbirke zadataka, kutije za tehnički odgoj, likovna mapa, atlasi i udžbenici izbornih predmeta, a pod ostalim školskim priborom podrazumijevaju se bilježnice za pisanje, školske torbe, pernice, pribor za pisanje, likovni pribor, geometrijski pribor, kalkulatori, omoti, oprema za tjelesni odgoj i obuća.
Članak 3.
Uvjeti za ostvarenje prava na sufinanciranje troškova za nabavu dopunskih i pomoćnih nastavnih sredstava i ostalog školskog pribora su:
- prebivalište na području Općine Kaštelir-Labinci-Castelliere-S. Domenica,
- pohađanje osnovne škole,
- da na dan podnošenja pisanog zahtjeva odnosno zamolbe roditelji ili skrbnici učenika nemaju dospjelih, a nepodmirenih dugovanja prema Općini Kaštelir-Labinci-Castelliere-S. Domenica po bilo kojoj osnovi,
- da podnositelj zahtjeva ne ostvaruje pravo na financiranje ili sufinanciranje iste namjene po drugoj osnovi propisanoj posebnim propisima.

Članak 4.
Učenici koji ispunjavaju uvjete iz članka 3. ove Odluke ostvaruju pravo na sufinanciranje troškova nabave dopunskih i pomoćnih nastavnih sredstava i ostalog školskog pribora u najvišem iznosu od:
- 50,00 eura za učenike razredne nastave (1. - 4. razred),
- 70,00 eura za učenike predmetne nastave (5. - 8. razred).

Članak 5.
Pravo na sufinanciranje troškova ostvaruje se podnošenjem pisane zamolbe Općini Kaštelir-Labinci-Castelliere-S. Domenica, uz koju se prilaže sljedeća dokumentacija:
- preslika osobne iskaznice i OIB roditelja odnosno skrbnika koji podnosi zamolbu i na čiji će se račun izvršiti isplata,
- preslika kartice tekućeg računa (IBAN) roditelja odnosno skrbnika na koji će se izvršiti isplata novčanih sredstava,
- potpisan obrazac privole za obradu osobnih podataka (GDPR obrazac).
Jedinstveni upravni odjel može od podnositelja zamolbe zatražiti i dodatnu dokumentaciju kojom se dokazuje ispunjavanje uvjeta i ostvarivanje prava na sufinanciranje iz ove Odluke.

Članak 6.
Pravo na sufinanciranje troškova ostvaruje se donošenjem rješenja o isplati novčane pomoći u iznosu utvrđenom sukladno članku 4. ove Odluke.

Članak 7.
Sredstva za provedbu ove Odluke osigurana su u Proračunu Općine Kaštelir-Labinci-Castelliere-S. Domenica, na poziciji 135. „Sufinanciranje troškova školovanja“.

Članak 8.
Za provedbu ove Odluke zadužuje se Jedinstveni upravni odjel Općine Kaštelir-Labinci-Castelliere-S. Domenica.
Članak 9.
Danom stupanja na snagu ove Odluke prestaje važiti Odluka o sufinanciranju troškova za nabavu dopunskih i pomoćnih nastavnih sredstava i ostalog školskog pribora za školsku 2025./2026. godinu.
Članak 10.
Ova Odluka stupa na snagu osmoga dana od dana objave u „Službenim novinama Općine Kaštelir-Labinci-Castelliere-S. Domenica“.

